Predkladacia   správa

Na vykonanie zmien a dopĺňanie katalógov pracovných činností vo verejnej službe, ktoré sú prílohou k nariadeniu vlády Slovenskej republiky č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení neskorších predpisov (ďalej len “nariadenie vlády”) splnomocňuje vládu Slovenskej republiky § 46 ods. 3  zákona č. 313/2001 Z. z. o verejnej službe (ďalej len “zákon”). Postup a spôsob dopĺňania pracovných činností ustanovuje § 2 a 3 nariadenia vlády.  

Na základe plánu legislatívnych úloh vlády Slovenskej republiky na rok 2003 sa v súlade so znením §1 ods. 1 zákona navrhuje upraviť znenie § 2 nariadenia vlády a na základe zásadnej  pripomienky Ministerstva vnútra Slovenskej republiky sa spresňuje postup predkladania žiadostí v prípade pracovných činností preneseného výkonu štátnej správy na obce a vyššie územné celky. Do prílohy č. 1 a č. 2 k nariadeniu vlády sa navrhuje doplniť nové pracovné činnosti, ktoré sa vykonávajú vo verejnej službe. Na základe opodstatnených pripomienok praxe sa navrhuje upraviť a doplniť znenie niektorých pracovných činností a doplniť ďalšie pracovné činnosti, ktoré sa  v zmysle osobitných zákonov vykonávajú vo verejnej službe. 

Proces dopĺňania katalógov je v zmysle § 46 ods. 5 zákona v pôsobnosti Ministerstva práce, sociálnych vecí a rodiny Slovenskej republiky, ktoré je povinné dbať, aby dopĺňanie katalógov o nové činnosti bolo v súlade s charakteristikami platových tried v prílohe č. 1 a č. 2 k zákonu. 

Potrebu zmeny a doplnenia katalógov vyvolali najmä tieto skutočnosti:

1. V čase od nadobudnutia účinnosti nariadenia vlády boli prijaté viaceré zákony a ďalšie všeobecne záväzné právne predpisy, ktoré  menia a dopĺňajú pracovné činnosti vykonávané vo verejnej službe.

2. Presun kompetencií z miestnej štátnej správy (kraje a okresy) na samosprávu (obce a vyššie územné celky) vyvolal potrebu upraviť a doplniť znenie niektorých pracovných činností vykonávaných v  samospráve.

3. Poznatky z doterajšieho uplatňovania zákona o verejnej službe, ktorý predstavuje zmenu v počte platových tried, v spôsobe zaraďovania do platových tried a ďalšie zmeny, ako aj rozšírenie pôsobnosti zákona o verejnej službe na ďalších zamestnancov,  si vyžiadali určité korekcie v katalógoch.

Návrhy na zmenu a doplnenie pracovných činností sú k prílohe č. 1 v katalógu pracovných činností s prevahou duševnej práce vo verejnej službe v časti 01. Spoločné pracovné činnosti, 06. Hospodárstvo, 13. Pôdohospodárstvo, 14. Práca a sociálne veci, 15. Samospráva (vyšší územný celok a obec), 16. Sociálne zabezpečenie, trh práce a zdravotné poistenie, 17. Školstvo a telovýchova, 21. Zdravotníctvo a 22. Životné prostredie a k prílohe č. 2 v katalógu pracovných činností s prevahou fyzickej práce  v časti 15. Samospráva (vyšší územný celok a obec), 17. Školstvo a telovýchova a 21. Zdravotníctvo.

Všetky zmeny a  návrhy na doplnenie pracovných činností prerokovala Komisia na hodnotenie pracovných činností vo verejnej službe (ďalej len “komisia”), ktorá je medzirezortným kolektívnym poradným orgánom ministra práce, sociálnych vecí a rodiny Slovenskej republiky, za účasti prizvaných ďalších expertov.

Materiál bol zaslaný Rade hospodárskej a sociálnej dohody Slovenskej republiky a zaradený na rokovanie 25. apríla 2003. Z dôvodu, že rokovanie Rady hospodárskej a sociálnej dohody Slovenskej republiky bolo odvolané, predložil sa materiál na rokovanie Legislatívnej rady vlády Slovenskej republiky bez vyjadrenia Rady hospodárskej a sociálnej dohody Slovenskej republiky. 

Legislatívna rada vlády Slovenskej republiky prerokovala 29. apríla 2003 návrh nariadenia vlády a odporučila predložiť na rokovanie vlády nové znenie. Pripomienka Legislatívnej rady vlády Slovenskej republiky je v materiáli zapracovaná.

Návrh nariadenia vlády nemá vplyv na zamestnanosť ani vplyv finančný, ekonomický a environmentálny. Finančné krytie z hľadiska štátneho rozpočtu, rozpočtu obcí a vyšších územných celkov a hospodárenia verejnoprávnych inštitúcií bolo kvantifikované v návrhu zákona o verejnej službe a v osobitných zákonoch, v zmysle ktorých sa vykonávajú pracovné činnosti vo verejnej službe a je zabezpečené v zákone o štátnom rozpočte na rok 2003. 
Vyhlásenie predkladateľa

Na základe rokovania o zásadnej pripomienke k návrhu nariadenia vlády sa rozpor odstránil. Návrh nariadenia vlády sa predkladá bez rozporov.

Vzhľadom na povahu materiálu, ktorý je vykonávacím predpisom k zákonu o verejnej službe nebol vypracovaný legislatívny zámer.